**RAASIKU PÕHIKOOLI HOOLEKOGU KOOSOLEKU PROTOKOLL 18.02.2020 nr.3**

Raasiku koolimajas, algus kell 18:00, lõpp kell 18:50

Juhatas Kristiina Välba

Protokollis Jaan Nuga

Osalesid: Laur Leetjõe, Marian Leomar, Jaan Nuga, Olev Sinijärv, Veiko Tuul, Kristi Vader, Kristiina Välba,

Puudusid: Anna Pitšugina,

Kutsutud: valla hariduse, kultuuri- ja spordiosakonna juhataja Juta Asuja, vallavanem Andre Sepp, direktor Reelika Turi

Päevakord:

1. Raasiku Lasteaia Oravake ja Raasiku Põhikooli tegevuse ümberkorraldamine
2. Kohapeal algatatud küsimused

**1. Raasiku Lasteaia Oravake ja Raasiku Põhikooli tegevuse ümberkorraldamine**

Tutvustav materjal on hoolekogu liikmetele eelnevalt saadetud (Lisa 1).

Juta Asuja: Kooli ja lasteaia liitmise eesmärk on ressursside parem kasutamine ja juhtimise tõhustamine. Jääks üks juht ja tekkiks juurde juhiabi ametikoht. Kas pool või terve, see veel selgub. See oleks esimene valla asutuse juhiabi. Paraku peavad paljud juhid suure osa oma tööajast tegelema administreerimisega.

Ka rahastutest toetuse küsimiseks on suurema hulga kasusaajatega asutus etem. Algatus on tulnud lasteaia poolelt.

Aasta aega on kaks asutust ühe juhtimise all olnud ja see on toonud kaasa palju häid arenguid, kahju pole kuulda olnud.

Ka edaspidi on suuremale asutusele lihtsam juhti leida.

Muudatus võiks jõustuda 1.09., enne seda tuleb korda teha põhimäärused ja muud dokumendid.

Andre Sepp: Ka varem ja mujal on selliseid ühendusi. Varem oli Pikavere kool Raasiku kooliga ühise juhtimise all, nüüd on Pikaveres kool ja lasteaed koos. Raamatukogud on ühise juhtimise all.

Kui kõik on nõus, siis püüame märtsis minna otsusega volikokku. Selle järel saame hakata kirjeldama juhtimisstruktuuri ja kirjutama põhikirja.

Arhitektiga oleme juba arutanud hariduslinnaku kujunduse teemasid, aga enne vormi kujundamist tuleb ikka sisu paika saada.

Olev Sinijärv: Peab olema terviknägemus kooli ja lasteaia jaoks, mitte jupi kaupa juurde ehitamine.

Tuleks järele mõelda, et mida annab üheks asutuseks tegemine enamat, kui ühe juhi vastavalt jagamine? Ja kust maalt läheb piir – mida me veel kokku võiksime panna?

Juta Asuja: Eestis on umbkaudu 130 lasteaed-kooli, enamasti küll maal, kuid ka näiteks Peetris ja Laulasmaal. Üks juht, kuid kummalgi eraldi õppejuhid. Mitmel pool on lasteaia vähimaks suuruseks 6 rühma, kui üldse hakatakse eraldi lasteaiale mõtlema. Arukülas on 212 lasteaias ja koolis 416, siin 85 ja 210 last.

Laur Leetjõe: Anija vallas pandi kokku kõik lasteaiad – kas seda ei ole plaanitud?

Juta Asjuja: Anija vallas ongi mureks suured vahemaad ja ringi sõitev juht. Siin on tegelikult ka koolis ja lasteaias spetsialistid juba jagatud ja koostöö käib niigi.

Kristiina Välba: Reelika on tugeva juhina väga palju algatanud ja ka läbi viinud.

Olev Sinijärv: Muudatusi ei tohi vaadata inimesepõhisena. Mis võiksid olla miinused?

Reelika Turi: Mina ei ehita kindlasti struktuuri enda põhiselt. Tallinnas oleks juhte küll siia sõitmas ja ühendasutuse juhi palk suudaks neid meelitada.

Asutus võiks taas jaguneda siis, kui kõik põllud on täis ehitatud ja lapsi on ühe jaoks liiga palju. Miinuseks võib olla ka see, et võrreldes eelneva olukorraga on juhti vähem näha. Lasteaed on juba harjunud varasemast vähem juhatajat nägema.

Laur Leetjõe: Kui Reelika hakkas kahe vahelt käima, siis oli ka koolis natuke mõminat, et juhti pole alati kohal. Aga sellegagi on harjutud.

Juta Asuja: Lasteaia hetkel lapsepuhkusel olev juht on see, kes kõige enam kannatab. Tema kohta ei saa koondada, talle tuleb pakkuda mingit muud tööd.

Reelika Turi: Liitmise järel jääks hulk eraldi aruandlust vähemaks, kuna neid saab liita. Kõige suuremaks katsumuseks saabki olema oma aja jagamine, et mõlemad saaksid võrdselt tähelepanu.

Andre Sepp: Hariduslinnak oleks Raasikule ka märk, mis kutsub inimesi siia. Kui kõik krundid täis ehitada, võiks siia tulla umbkaudu 400 last.

**OTSUSTATI:**

* 1. Toetada Raasiku Lasteaia Oravake ja Raasiku Põhikooli liitmist üheks asutuseks kuue poolt ja ühe erapooletu häälega.

**2.1. Raasiku valla sport**

Andre Sepp: Kas on mingeid kommentaare spordihoone juhtimise koolist eraldamisele?

Reelika Turi: Mureks on saalis ja esikus lärmavad ja prahti puistavad lapsed. Neid on hoiatatud, et kui nad ei mõista spordihoones viisakalt käituda, siis tuleb kehalise kasvatuse tunde hakata staadionil pidama.

Kristi Vader: Lapsed ootavad laamendades spordihoone koridoris viimast bussi selleks, et Tehasesse sõita. See on alla 3 km, mis on kõndimise piiriks. Lapsed võiksid jalgsi minna ja jõuaksid kiiremini kohale.

**2.2. Mokatubakas**

Marian Leomar: Üks 1. klassi lapsevanem väidab, et 5. klassi lapsi on peksa andmise ähvardusel sunnitud mokatubakat müüma. Lapsevanem on küll keeldunud endagi nime avaldamast.

Reelika Turi: See tuleb kindlasti politseisse teada anda. Meil on praegu väga hea suhe noorsoopolitseinikuga.

On olemas koolitaja ja püüame määrata kuupäeva, et teha koolituspäev mitmesugustest sõltuvusainetest.

**2.3. Kisamine poes**

Olev Sinijärv: Lapsed tulevad hulgakesi poodi ja teevad kõva lärmi.

Reelika Turi: Ka koolimajas käib kisa-kära ja ropendamine, oluliselt rohkem, kui eelmisel aastal. Püüame aru saada, kas see on ühiskonnast või on meie koolis midagi valesti.

Kristiina Välba Jaan Nuga

juhataja protokollija